Source: https://podpora.financnasprava.sk/598183-Predmet-dane-v-pr%C3%ADpade-zahrani%C4%8Dnej-osoby-
Timestamp: 2020-02-22 07:47:59+00:00
Document Index: 16859712

Matched Legal Cases: ['§ 2', '§ 2', '§ 21', '§ 26', '§ 21', '§ 21', '§ 21', '§ 2', '§ 2', '§ 2']

Predmet dane v prípade zahraničnej osoby
Úvod > Daň z motorových vozidiel > Predmet dane z MV > Stanoviská Finančného riaditeľstva SR > Predmet dane v prípade zahraničnej osoby
Otázka č. 1 - používanie vozidla zahraničnou osobou
Poľská právnická osoba používa na svoje podnikanie v Poľskej republike vozidlo so slovenským evidenčným číslom. Vozidlo je prenajaté od slovenskej fyzickej osoby – nepodnikateľa. Je vozidlo predmetom dane a kto je daňovníkom dane z motorových vozidiel?
Otázka č. 2 - používanie vozidla zahraničnou osobou
Český zamestnávateľ so sídlom v ČR , ktorý zamestnáva slovenského zamestnanca, nemá v SR stálu prevádzku ani organizačnú zložku. Slovenský zamestnanec používa pre svojho zamestnávateľa od februára na služobné cesty v SR svoje vozidlo, evidované na Slovensku. Je vozidlo predmetom dane a kto je daňovníkom dane z motorových vozidiel?
Odpoveď k obidvom otázkam
Podľa § 2 zákona o dani z motorových vozidiel predmetom dane je vozidlo evidované v SR, ktoré sa používa na podnikanie alebo na inú samostatne zárobkovú činnosť v zdaňovacom období. Podnikaním sa podľa § 2 ods. 1 Obchodného zákonníka (ďalej len „OZ“) rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť za účelom dosiahnutia zisku.
V obidvoch prípadoch ide o zahraničnú právnickú osobu, ktorá nemá na území SR podnik ani organizačnú zložku.
Podnikanie zahraničných osôb na území SR je upravené v § 21 - § 26 OZ. Podľa § 21 ods. 1 OZ zahraničné osoby môžu podnikať na území SR za rovnakých podmienok a v rovnakom rozsahu ako slovenské osoby, pokiaľ zo zákona nevyplýva niečo iné, pričom zahraničnou osobou podľa § 21 ods. 2 OZ sa rozumie fyzická osoba s bydliskom alebo právnická osoba so sídlom mimo územia Slovenskej republiky. Podnikaním zahraničnej osoby na území SR sa podľa § 21 ods. 3 OZ rozumie podnikanie tejto osoby, ak má podnik alebo jeho organizačnú zložku umiestnenú na území SR. Podnikom sa rozumie súbor hmotných, ako aj osobných a nehmotných zložiek podnikania. K podniku patria veci, práva a iné majetkové hodnoty, ktoré podnikateľovi slúžia na prevádzkovanie podniku alebo vzhľadom na svoju povahu majú tomuto účelu slúžiť.
Na základe vyššie uvedeného, ak zahraničná právnická osoba má na území SR podnik alebo jeho organizačnú zložku a používa vozidlo evidované v SR na účely podnikania podľa § 2 ods. 1 OZ, je naplnený predmet dane podľa § 2 ods. 1 zákona o dani z motorových vozidiel, pretože vozidlo je evidované v SR a používa sa na podnikanie podľa § 2 ods. 1 OZ.
»Predmet dane pri používaní vozidla v rámci hlavnej aj vedľajšej činnosti príspevkovej organizácie